ועדת החוץ והביטחון, כנסת 19, פרוטוקול מספר 6, 2013-04-09 10:00

אביגדור ליברמן: בוקר טוב לכולם.

אביגדור ליברמן: הישיבה אינה חסויה, על-פי הוראות סעיף 120(ב)(2) לתקנון הכנסת, הדיון הוא פתוח.

אביגדור ליברמן: אני רוצה להסביר שוב שהדיון הזה הוא במסגרת ועדה זמנית, וזהו הכרח משפטי, זאת לא יוזמה שרצינו לעשות עכשיו לפני המינוי הקבוע של הוועדה, אלא נאלצנו.

ראובן ריבלין: זאת חובתנו.

אביגדור ליברמן: כן, זאת חובתנו, זה הכרח משפטי, ולכן אנחנו מתכנסים.

אביגדור ליברמן: אחר כך היועצת המשפטית תסביר.

אביגדור ליברמן: אני רוצה בשם הוועדה להודות לידידנו חבר הכנסת מיכאלי שעד היום ריכז את עבודת הוועדה הזאת ועשה עבודה נפלאה.

אביגדור ליברמן: כדי להכניס את כולם לעניין אני מציע שתאמרי כמה מלים ותסבירי למה זה היה הכרח משפטי, אחר כך אתה תציג את העבודה.

מירי פרנקל-שור: שלחנו אתמול סקירה תמציתית לחברי הכנסת, אני לא אחזור על מה שאמור בסקירה, אני רוצה להתייחס ולחדד מספר דברים.

מירי פרנקל-שור: במדינה מוכרז מצב חירום מאז קום המדינה, אותו הכריזה מועצת המדינה הזמנית.

מירי פרנקל-שור: ב-96' עברה הסמכות להכרזה על מצב חירום לכנסת, כאשר היא הוסמכה להאריך את מצב החירום לתקופה שלא תעלה על שנה, מיוזמתה, או על-פי הצעת הממשלה.

מירי פרנקל-שור: מצב החירום הוא לא פונקציה של מצב ביטחוני אלא הוא פונקציה יותר משפטית מכיוון שהנפקות של קיום מצב חירום במדינה בעצם נותנת לממשלה להתקין תקנות שעת חירום בנסיבות שבהן אין ברירה, ומעבר לזה יש חקיקה שקיימת במדינה שהיא תלויה בהכרזתו של מצב חירום.

מירי פרנקל-שור: כמו שאני מציינת בסקירה, יש שני סוגים של חקיקה.

מירי פרנקל-שור: יש חקיקה שאם מתבטל מצב החירום, מתבטלת החקיקה, אבל אם שבים ומכריזים על מצב חירום, אפשר להקים את אותה חקיקה לתחייה.

מירי פרנקל-שור: לעומת זאת, יש חקיקה שאם מתבטל מצב החירום, החקיקה מתבטלת, מתה, ולא ניתן בהכרזה חדשה להחיות את אותה חקיקה.

מירי פרנקל-שור: זה הנושא המהותי.

מירי פרנקל-שור: אם יש שאלות, בבקשה.

זהבה גלאון: האם את יכולה לתת דוגמאות?

אביגדור ליברמן: אני מבין שאנחנו רשאים כוועדה זמנית רק לארבעה חודשים.

מירי פרנקל-שור: תיכף אני אתייחס לפרוצדורה.

מירי פרנקל-שור: כרגע אני מדברת על המהות של מצב חירום.

אביגדור ליברמן: רק לגבי המהות.

אביגדור ליברמן: מי מייצג את משרד המשפטים?

אביגדור ליברמן: האם יש לך מה להוסיף בפן המשפטי?

גאל אזריאל: בינתיים לא.

גאל אזריאל: אם אני אתבקש להרחיב, אני ארחיב.

אביגדור ליברמן: חברת הכנסת גלאון, בבקשה.

זהבה גלאון: הבהרה קטנה.

זהבה גלאון: מירי בסקירתה דיברה על שתי סוגיות שיוצאות מתוקפה של הכרזה על מצב חירום.

זהבה גלאון: היא אמרה שאם זה מתבטל, יש דברים שלא נוכל להחזיר.

זהבה גלאון: רק כדי לסבר את האוזן, כמו מה?

מירי פרנקל-שור: בתוך דברי החקיקה יש שני סוגים של סעיפים שיש להם זיקה להכרזה על מצב חירום.

מירי פרנקל-שור: למשל, פקודת הארכת תוקף של תקנות שעת חירום (יציאה לחוץ לארץ), נאמר באותו סעיף: "תוקפן של תקנות שעת חירום, בנוסחן המתוקן, מוארך בזה עד שתפורסם הכרזה של מועצת המדינה הזמנית, כי חדל מצב החירום להתקיים.

מירי פרנקל-שור: " זאת אומרת, כאשר יחדל מצב החירום להתקיים ולא יהיה הסדר חלופי לפקודת הארכת תוקף של תקנות שעת חירום (יציאה לחוץ לארץ), תתבטל אותה פקודה.

אביגדור ליברמן: כלומר, מי שירצה לנסוע לאיראן או לסוריה...

ראובן ריבלין: מדינות אויב.

זהבה גלאון: יש חוק נפרד למדינות אויב.

מירי פרנקל-שור: ברגע שהסעיף מנוסח כך, ויש נסיבות שבהן בכל זאת מכריזה הכנסת – או ביוזמתה או על-פי הצעת הממשלה – שוב על מצב חירום, לא יהיה לנו שום הסדר חלופי, למשל פקודה כזו.

זהבה גלאון: ומה רע בזה, דרך אגב, שלא יהיה?

מירי פרנקל-שור: זו שאלה.

מירי פרנקל-שור: יותר קל להתייחס לא לחוק הזה אלא לחוק הפיקוח על מצרכים ושירותים.

מירי פרנקל-שור: חוק הפיקוח על מצרכים ושירותים, מכוחו יש המון צווים – למעלה מ-100 צווים – רוב ההסדרים במשק או בזמנו כמעט כל ההסדרים במשק בעצם הוסדרו על-פי צווים.

מירי פרנקל-שור: אנחנו סקרנו את זה בסטטוס בטבלה, את יכולה לראות שמשק הדבש ומשק החלב וענף היהלומים ודגים – כל ענפי המשק מוסדרים בצורה כזאת.

אביגדור ליברמן: גם פטרוזיליה וכוסברה.

זהבה גלאון: פטרוזיליה וכוסברה – זה קשור לחירום.

זהבה גלאון: ..

מירי פרנקל-שור: בעצם, אם מבטלים את מצב החירום, מתבטל חוק הפיקוח על מצרכים ושירותים, וכל ענפי המשק האלה לא מוסדרים.

מירי פרנקל-שור: אחת הסיבות שההמלצה שלנו היתה להקים צוות מעקב בזמנו זה על מנת להכריח את הממשלה להסדיר את הצווים האלה בחקיקה, להסדיר את כל הענפים בחקיקה ראויה שתתאים למצב המשפטי שקיים כיום.

אביגדור ליברמן: מירי, אני רוצה לחזור דווקא לחוק הקודם.

אביגדור ליברמן: אנחנו למשל מממנים את יציאת ואנונו לחוץ-לארץ מתוקף החוק הזה או צו בית-משפט?

זהבה גלאון: צו בית-משפט.

גאל אזריאל: זה מכוח החוק הזה.

ראובן ריבלין: ודאי.

ראובן ריבלין: צו בית-המשפט ניתן מתוקף החוק הזה, אחרת הוא לא יכול היה לתת.

זהבה גלאון: אבל יש הרבה ואנונו.

אביגדור ליברמן: אבל ספציפית לוואנונו, כשבית-המשפט נתן פסק-דין, זה מתבסס על החוק הזה.

גאל אזריאל: מכוח החוק הזה.

מירי פרנקל-שור: כאשר בית-המשפט נותן צו, הוא צריך להתבסס על איזושהי חקיקה, כלומר הוא צריך לקבל את ההסמכה מאיזשהו חוק.

מירי פרנקל-שור: החוק של ואנונו – אני לא מתמצאת בפרטי המקרה, אבל אם אתם אומרים שהוא ניתן מכוח החוק הזה, האם יש לך את הסעיף?

דניאלה: תקנה 6.

מירי פרנקל-שור: תקנה 6 המפורסמת.

ראובן ריבלין: תקנה 6 שנובעת מהחוק.

ראובן ריבלין: עד שלא תהיה חוקה, לא יסתדר.

מירי פרנקל-שור: נכון.

מירי פרנקל-שור: זאת אומרת, אם יתבטל מצב חירום ולא יהיה הסדר חלופי, לא ניתן יהיה - - -

אביגדור ליברמן: כלומר, החוק הזה, אי-אפשר יהיה - - -

מירי פרנקל-שור: נכון, אי-אפשר להחיות אותו, אי-אפשר להקים אותו לתחייה.

ראובן ריבלין: יצטרכו לחוקק את כולו מחדש אם ירצו.

מירי פרנקל-שור: יש לנו עוד שני חוקים – חוק הסדרי משפט ומינהל וחוק להארכת תוקף תקנות שעת חירום (פיקוח על כלי שיט) – אלו החוקים שאם יתבטל מצב חירום, לא ניתן יהיה להחיות את החוקים האלה.

מירי פרנקל-שור: לעומת זאת, יש חוקים אחרים – פקודה למניעת טרור.

אביגדור ליברמן: מירי, אני חושב שברור, כולם הבינו את העיקרון.

מירי פרנקל-שור: אני אמשיך הלאה.

מירי פרנקל-שור: זהו הנושא המהותי של מהו מצב חירום.

מירי פרנקל-שור: מה שאני כן אומרת לממשלה, שהיות והדברים לוקחים הרבה זמן, ובעוד כמה שנים כשיתבטל מצב החירום, כן צריך לחשוב מהו מצב חירום מכיוון שחוק-יסוד: הממשלה לא הגדיר מהו מצב חירום.

אביגדור ליברמן: מירי, אני מציע שנחשוב יחד.

אביגדור ליברמן: כשהמשיח יבוא, יחד אתו נחשוב.

זהבה גלאון: לא, אבל יש החלטת בג"ץ לנרמל.

זהבה גלאון: אדוני היושב-ראש, זה לא שיש לנו כאן שיקול דעת.

זהבה גלאון: הכנסת מתנהלת כמו שהיא רוצה, אבל היתה החלטת בג"ץ בשנת 99' של האגודה לזכויות האזרח, שחייבה את הממשלה ואת הכנסת לעשות את זה.

זהבה גלאון: זה לא כשהמשיח יבוא.

נסים זאב: עושים את זה, זה לוקח קצת זמן.

זהבה גלאון: כן, עושים את זה, כשהמשיח יבוא.

זהבה גלאון: בהחלט.

שמואל לטקו: יש התקדמות מרשימה, תיכף חבר הכנסת מיכאלי יציג.

זהבה גלאון: אנחנו נדבר על כמה היא מרשימה.

אברהם מיכאלי: הבג"ץ היה תקף אז, אבל היום הבג"ץ עצמו כבר שמע את הדיווח מהכנסת, הבג"ץ אמר כל הכבוד לכנסת.

מירי פרנקל-שור: נכון, וב-2012 בעצם נמחקה העתירה.

אברהם מיכאלי: אין שלום עכשיו, יש שלום לאט-לאט.

ראובן ריבלין: לא בקלות בית-המשפט בא ואמר שהכנסת מילאה את תפקידה.

ראובן ריבלין: לא בקלות, אני מוכרח לומר.

אביגדור ליברמן: בג"ץ הוריד את הערת האזהרה.

אברהם מיכאלי: וזה באמת לזכות הכנסת – בזכות יושב-ראש הכנסת ובזכות הוועדה הזאת.

ראובן ריבלין: לא לזכות יושב-ראש הכנסת.

אביגדור ליברמן: אל תצטנע.

מירי פרנקל-שור: אמשיך לגבי הפרוצדורה.

מירי פרנקל-שור: הדיון שמתקיים היום, מתקיים במסגרת ועדת החוץ והביטחון הזמנית מכיוון שעדיין לא נבחרו חברי הוועדה, ובסמכות הוועדה הזמנית להמליץ למליאה להאריך את תוקף ההכרזה עד לא יותר מאשר ארבעה חודשים.

מירי פרנקל-שור: המלצתנו היא להאריך רק לשלושה מכיוון שבארבעה חודשים אנחנו נכנסים לפגרת הקיץ, ואנחנו ממליצים שהוועדה המשותפת לוועדת החוץ והביטחון ולוועדת החוקה שתיבחר ובעצם זו מטרתה של הוועדה – היא יכולה להמליץ להאריך לשנה – העבודה תיעשה עוד טרם יציאת הכנסת לפגרת הקיץ.

ראובן ריבלין: הרי זו יוזמת ממשלה.

ראובן ריבלין: הממשלה יכולה להביא את זה גם בפגרה.

אביגדור ליברמן: לא, עדיף להגביל לשלושה חודשים.

ראובן ריבלין: אם אתה מסכים.

אביגדור ליברמן: כן, אני מעדיף.

מירי פרנקל-שור: אם יש שאלות, בבקשה.

זהבה גלאון: מירי, את מציעה להגביל לשלושה חודשים?

מירי פרנקל-שור: את ההכרזה עד ה-22 ביולי, כלומר להמליץ לכנסת להכריז על מצב חירום עד ה-22 ביולי, מבחינה טכנית.

אביגדור ליברמן: במסגרת הוועדה הזאת והוועדה הקבועה וכשתיבחר הוועדה המשותפת לוועדת החוקה ולוועדת החוץ והביטחון, היא כבר תפעל באופן עצמאי.

אביגדור ליברמן: לפחות שיהיה המרג'ינג הזה של שלושה חודשים.

נסים זאב: כמה צווים עדיין נשארו?

מירי פרנקל-שור: יש טבלה, אנחנו חילקנו.

קריאה: בערך 50.

ראובן ריבלין: מה יהיה אם תהיה מחלוקת בין יושב-ראש ועדת חוץ וביטחון ליושב-ראש ועדת החוקה?

ראובן ריבלין: איך ניישב את זה?

אביגדור ליברמן: נפנה לוועדה המסדרת.

אביגדור ליברמן: ..

זהבה גלאון: נסים, זאת לא השאלה הנכונה כמה צווים, השאלה היא על מה מדובר כי יש כאן כמה סוגיות מהותיות שזה לא קשור להיקפים ולהספק.

זהבה גלאון: בסוגיות הרגישות לא נגעו.

זהבה גלאון: זה לא משנה כמה נגעו בדגים, זה שטויות.

ראובן ריבלין: הנושא שמעוררת באופן לא גלוי חברת הכנסת זהבה גלאון - - -

זהבה גלאון: תיכף אני אעורר אותו בגלוי.

ראובן ריבלין: הוא נוגע לשאלה האם אנחנו עדיין צריכים לאחוז בחוקי החירום ובמצב החירום כאשר אנחנו נמצאים במדינה שהיא גם דמוקרטית, נוסף על היותה יהודית, ובכל אותן שאלות כמובן שצריכים מפעם לפעם לשבת על המדוכה.

ראובן ריבלין: אני חושב שגם חוקה תביא לידי מצב שבו אנחנו נוכל לגשר בין הפער שנוצר על-ידי היותו של בית-המשפט העליון, דה-פקטו, בית-משפט לחוקה והצורך שלנו לקבוע אותו כבית-משפט לחוקה והיכולת של הכנסת לבוא ולהתגבר על החלטות של בית-המשפט העליון אשר אינן עומדות בקנה אחד לפי דעתו עם הוראות החוקה.

ראובן ריבלין: כרגע אנחנו נמצאים במצב שבו אנחנו בין זמנים, והחובה של הוועדה הזאת היא לקיים את תפקידה.

ראובן ריבלין: החובה הזאת יכולה לבוא לידי ביטוי גם בהצבעה נגד, אבל כמובן שאנחנו, מתוך אחריות, בוודאי אותם אנשים שרואים בנושא החירום שאלה שגם אם צריך לשבת ולדון באופן מהותי ב-2013 על מהות החוק וכיצד אנחנו חיים במדינה דמוקרטית עם חוק כזה, אנחנו כוועדה, מתוך אחריות מחויבים לאשר לארבעה או לשלושה חודשים.

אביגדור ליברמן: יתרה מזאת.

אביגדור ליברמן: מה שעורר כרגע חבר הכנסת ריבלין זה דיון לשבוע ימים.

ראובן ריבלין: הרבה יותר.

אביגדור ליברמן: חוקה והאם בית-המשפט העליון הוא בית-משפט לחוקה או נפרד.

ראובן ריבלין: לא.

ראובן ריבלין: דה-פקטו, אמרתי.

אביגדור ליברמן: כרגע אנחנו ועדה זמנית.

אביגדור ליברמן: רבים וטובים לפנינו, שמואל תמיר ומנחם בגין עוררו כבר את השאלות, ויש פה דיון אינסופי.

ראובן ריבלין: נכון.

אביגדור ליברמן: אני כרגע מסתפק בזה.

אביגדור ליברמן: זהבה, אנחנו ועדה זמנית.

אביגדור ליברמן: במסגרת הוועדה הקבועה יהיה אפשר לפרוס את כל השאלות האלה.

אביגדור ליברמן: אנחנו לא יזמנו את הישיבה הזאת, למען האמת משרד המשפטים יזם את הדיון הזה, ובמסגרת הוועדה הזמנית אני מתייחס לזה כרגע כאל פרוצדורה טכנית יותר מאשר דיון מהותי.

אביגדור ליברמן: דיון מהותי נקיים כבר במסגרת הוועדה.

ראובן ריבלין: אני הייתי מציע להשאיר לארבעה חודשים.

ראובן ריבלין: אני אומר לכם – הממשלה תעשה בשלושה חודשים מצוין אבל אני מציע להשאיר ארבעה חודשים כדי שהוועדה הקבועה לא תצטרך להתכנס ולדון פעם נוספת.

מירי פרנקל-שור: היא תצטרך.

מירי פרנקל-שור: אני אסביר את הגשר של הזמנים.

מירי פרנקל-שור: מצב החירום היום מוכרז במדינה עד ה-6 במאי.

מירי פרנקל-שור: תקנון הכנסת קובע וההמלצה, שהכנסת צריכה להאריך את מצב החירום עד שבועיים מתום ההכרזה, זאת אומרת אנחנו מגיעים ל-22 באפריל.

מירי פרנקל-שור: 22 באפריל הוא יום הכינוס הראשון של מושב הקיץ.

מירי פרנקל-שור: לכן נדרשת עכשיו הוועדה הזמנית לגשר על הפער.

מירי פרנקל-שור: תחליט הוועדה – שלושה או ארבעה חודשים – מה שתחליט.

זהבה גלאון: אני רוצה להעיר כמה הערות, ברשותך, ואני חושבת שהדבר לא קשור לעצם היותה של הוועדה ועדה זמנית או ועדה קבועה.

זהבה גלאון: יש לי הרבה הערכה ליושב-ראש הכנסת לשעבר, אבל אני לא חושבת שאנחנו מדברים עכשיו על סוגיות של בית-משפט לחוקה, בית-משפט עליון.

זהבה גלאון: אני חושבת שכשאנחנו באים לאשר בקשה כזאת, זה גם לא בקשה רק של משרד המשפטים.

זהבה גלאון: כשאנחנו באים לאשר בקשה כזאת, אנחנו לא מאשרים משהו טכני.

ראובן ריבלין: ודאי שלא.

זהבה גלאון: אנחנו לא מאשרים משהו טכני, זה לא עניין של פרוצדורות כי יש לי קצת תחושה לא נוחה שפתאום הדיון עובר לענייני פרוצדורה.

זהבה גלאון: מה, אנחנו בפרוצדורה?

זהבה גלאון: אני רוצה לומר לך שאני חברת כנסת מאוד אחראית, יש לי אחריות לא פחות מהרבה אנשים שיושבים כאן, הסיעה שלי היא סיעה אחראית, אנחנו באופן מסורתי כל השנים מצביעים נגד הארכת חוקי החירום, ואני מודה שיש לי תחושה לא נוחה.

זהבה גלאון: בשנת 48', ארבעה ימים אחרי הקמת המדינה, כשירושלים היתה מנותקת מתל-אביב אמרו שעלול להיות מצב שהכנסת לא תוכל להתכנס, ואם הכנסת לא תוכל להתכנס כדי לחוקק איזשהו חוק דחוף, צריך לתת לממשלה אפשרות לבטל ולהשעות חוקים של הכנסת ואז הכריזו על מצב חירום.

זהבה גלאון: אלוהים, כמה מים זרמו בירדן מאז, מה קורה לכם, אנחנו מדברים על פרוצדורה?

זהבה גלאון: האם הסיבות שבזמנו הובילו להכריז על מצב חירום קיימות?

זהבה גלאון: נותנת כאן מירי שתי דוגמאות, יש לי הרבה הערכה למירי.

מירי פרנקל-שור: יש עוד דוגמאות, אנחנו נתנו חלק.

זהבה גלאון: בסדר.

זהבה גלאון: תאמיני לי, את סומכת עלי שאני לא במקרה אמרתי לך תני דוגמאות, העניין הזה הוא בנפשי.

זהבה גלאון: למה זה מקומם?

זהבה גלאון: באמת יש כאן שתי סוגיות.

זהבה גלאון: יש את הסוגיה המהותית האם עדיין מדינת ישראל יכולה להשתמש בחוקי חירום ועל בסיסם לאפשר את הפגיעות הכי קשות בחופש הביטוי, בחופש ההתאגדות, מעצר.

זהבה גלאון: נכון, נעשתה כאן עבודה מאוד רצינית וצריך לברך גם את חבר הכנסת מיכאלי וגורמים אחרים בכנסת.

זהבה גלאון: הכנסת התחייבה לבית-המשפט העליון לנרמל את החקיקה אבל גם בג"ץ אמר שזה לאט.

זהבה גלאון: למה זה צריך ללכת כל כך לאט?

זהבה גלאון: האם כל הסוגיה של כוסברה, דגים ופטרוזיליה זה קשור לחקיקת חירום?

זהבה גלאון: באמת, הרי זה אבסורד.

אביגדור ליברמן: אני בעד להוציא את הכוסברה.

אביגדור ליברמן: ..

זהבה גלאון: נכון, זה כבר הוצאנו לעזתים, אתה צודק.

זהבה גלאון: למה משתמשים בזה?

זהבה גלאון: כי זה נוח ביורוקרטית, זה קל.

זהבה גלאון: אתה חותם על צווים וזה חקיקת חירום, זה נוח ביורוקרטית.

זהבה גלאון: להתחיל לחוקק חוקים חדשים זה בלתי מתקבל על הדעת.

זהבה גלאון: לכן, אדוני היושב-ראש, אני חושבת שזה לא לכבודה של הכנסת להיות חותמת גומי ובאופן אוטומטי להמשיך ולהאריך את חוקי החירום האלה.

זהבה גלאון: זה סוג של חותמת גומי.

זהבה גלאון: באים כאן לוועדה, ועדה רצינית, יושבים חברי כנסת רציניים, אומרים להם – זה פרוצדורה?

ראובן ריבלין: אני לא נמצא בסיעה שיש בה שיקול דעת כמו אצלך, אבל בכל זאת לי יש שיקול דעת עצמאי, אני לא אצביע בעד הדבר הזה אם אני חושב שאנחנו לא צריכים לעשות זאת.

ראובן ריבלין: מדובר פה בפרוצדורה שיורדת למהות, והסבירה לך היועצת המשפטית, שאם אנחנו לא מאשרים את זה, כל החוקים בטלים ומבוטלים, זאת פרוצדורה שיורדת למהות.

ראובן ריבלין: בשיקול הדעת שלי – נגיד שסיעתי עם פחות שיקול דעת – אבל בשיקול הדעת שלי אני לא חותמת גומי.

ראובן ריבלין: אני חושב שצריך להאריך את החירום עד שנדון דיון מלא האם יש עוד צורך בו, אבל כל עוד יש צורך בו, זאת הצעתי.

אביגדור ליברמן: חבר הכנסת יוגב.

מרדכי יוגב: אדוני היושב-ראש, ואני אומר לחברתי זהבה, אני חושב שבאיזון הנכון יש עדיין נושאים שמדינת ישראל, שנמצאת כל שנותיה תחת איומים ביטחוניים, עוד זקוקה לכך שבתחומים מסוימים - אומנם הרבה יותר מועטים מאשר ב-48' – תהיה לה היכולת להנהיג מצב חירום.

מרדכי יוגב: אני לא הייתי מודע ואני מברך את מה שאמר היושב-ראש לגבי חבר הכנסת מיכאלי וחבר הכנסת רובי ריבלין שעשו עבודה, וצריך אולי להמשיך כדי לצמצם כמה שיותר את הצורך בחוקי חירום שמגבילים את הפרט, שהם פוגעים בפרט, אבל יש רגעים – זה יכול לקרות לנו מהיום למחר – שמדינת ישראל תצטרך את רכושו של הפרט למצב החירום.

מרדכי יוגב: ולכן, ומכיוון שאנחנו מאולצים פה על-ידי המצב המשפטי – הרי בעוד שלושה חודשים נהיה חייבים לדון כדי להאריך את זה הלאה לשנה – אנחנו גם ממילא מוגבלים במצב המשפטי ולא יכולים "למרוח" את זה.

אביגדור ליברמן: תודה, חבר הכנסת יוגב.

אביגדור ליברמן: לזה בדיוק אני לא רוצה להיכנס.

אביגדור ליברמן: אומנם זהבה גלאון היא חברת כנסת אחראית.

אביגדור ליברמן: אני, כבן אדם בלתי אחראי באופן כללי, אומר – אני לא חושב שזה נכון שוועדה זמנית, שזאת ישיבתה האחרונה אני מקווה, תיכנס לדיון מהותי.

אביגדור ליברמן: אני מסכים אתך שצריך לקיים דיון מהותי, אני לא חושב שאנחנו נמצאים במסגרת שכרגע אפשר לפתוח בדיון מהותי.

אביגדור ליברמן: אני אשמח.

אביגדור ליברמן: בדיוק כמו שחבר הכנסת מיכאלי פעל, בשביל זה אז הקימו את ועדת המעקב – לצמצם את חקיקת החירום – הוועדה עשתה עבודה טובה, שם המסגרת הנכונה לקיים דיון מהותי.

אביגדור ליברמן: אני לא חושב שבמתכונת הזאת – של ועדה זמנית, ללא ועדת החוקה, חוק ומשפט – זאת כרגע המסגרת המתאימה, ואני מודה ומתוודה שאני כרגע מתייחס לזה כאל צעד טכני.

אביגדור ליברמן: לכן אני גם מסכים עם מירי שצריך להאריך רק בשלושה חודשים, כדי שתהיה נראות שאנחנו מתייחסים לזה טכנית, ואחרי שלושה חודשים יהיה לנו הרבה הרבה זמן להתעסק עם הצד המהותי.

אביגדור ליברמן: כמו שאמרתי, זאת לא שאלה שמטרידה רק אותנו, גם לפנינו.

אביגדור ליברמן: רובי זוכר יותר טוב מכולנו את תמיר ואת בגין, אז היתה כמעט מהפכה חוקתית.

אביגדור ליברמן: אנחנו נשמח לפתוח, אני חושב שאלה באמת שאלות חשובות.

ראובן ריבלין: כל דור צריך לדון מחדש האם התנאים שנקבעו הם תנאים מתאימים.

ראובן ריבלין: אני בהחלט חושב שיש דברים שיכולים לשנות אותם.

אביגדור ליברמן: אני מציע, זהבה, שבאמת נקים את הוועדה הזאת באופן קבוע.

אביגדור ליברמן: זאת לא ועדה רק של ועדת חוץ וביטחון, צריך להבין שזוהי ועדה משותפת עם חוקה.

ראובן ריבלין: ודאי, גם של כל הכנסת.

ראובן ריבלין: היא גם קשורה לנושא של חוק-יסוד: כבוד האדם וחירותו.

אביגדור ליברמן: תודה.

אביגדור ליברמן: חבר הכנסת מיכאלי, אנחנו נשמח לשמוע.

אברהם מיכאלי: אדוני היושב-ראש, הטענות שחברתי חברת הכנסת זהבה גלאון העלתה באמת היו נכונות מאוד לפני 2009, ואכן ביוזמת יושב-ראש ועדת חוץ וביטחון דאז, חבר הכנסת צחי הנגבי, הוקמה אותה ועדת מעקב, ובאמת זהבה, ועדת המעקב עשתה פה מהפכה בחשיבה של הממשלה.

אביגדור ליברמן: רק תדגיש שמדובר בוועדת מעקב של הכנסת, שלא יחשבו שזה של ערביי ישראל.

אברהם מיכאלי: ועדת מעקב של הכנסת.

אברהם מיכאלי: אגיד את האמת מה קרה.

אברהם מיכאלי: כמו ששואלים בצבא שאלת קיטבג, שאלתי את צחי הנגבי כמה זמן נאריך את מצב החירום – באנו לישיבת "שושו", הצבענו והלכנו.

אברהם מיכאלי: בסוף צחי אמר: אתה צודק, אתה תהיה יושב-ראש ועדת מעקב, ולכן עשינו כך.

אברהם מיכאלי: היו פה ישיבות כמעט כל חודשיים עם כל משרדי הממשלה, ומשרדי הממשלה פתאום גילו שהאבק ששכב על הצווים מלפני 40 שנה, צריך להסיר אותו.

אברהם מיכאלי: אני אומר לך, לא ריחמתי עליהם, ולכל שר אמרתי: אדוני, לא תתקין תקנות או לא תהפוך את זה לחוק, כמו שאת מבקשת בצדק, אנחנו נטרפד לכם דברים אחרים.

אברהם מיכאלי: ואכן, אם מתוך 170 צווים, 106 כבר בוטלו – תביני, זה לא היה קל.

אברהם מיכאלי: שני-שלישים של הצווים בוטלו.

אברהם מיכאלי: גם חוקים – חוקים הכי מהותיים, חלק מהם כבר הוגשו לכנסת לקריאה ראשונה מטעם הממשלה, אז זאת כבר התקדמות.

אברהם מיכאלי: את מכירה מה זה תזכיר חוק בממשלה – במיוחד חוקים של פקודת הטרור או מניעת טרור – זה שכב שם עשרות שנים.

אברהם מיכאלי: גם משרד המשפטים היה שותף פה.

אברהם מיכאלי: משרד המשפטים הבין שאם הם לא יובילו את המהפכה הזאת בחשיבה הממשלתית - - -

ראובן ריבלין: יכפו עלינו.

אברהם מיכאלי: אנחנו בסוף עשינו פה הפיכה מחשבתית בממשלה.

אברהם מיכאלי: לא הספקנו הכול בקדנציה הקודמת, אני מקווה שבקדנציה הנוכחית בוועדה המשותפת נמשיך את העבודה הזאת, ולכן ההערה שאת הערת היתה נכונה, דאז ל-99'.

אברהם מיכאלי: נכון, בג"ץ העיר הערה לא נעימה לכנסת, ולכן אני חושב שההערה המתקנת של הבג"ץ שהתקדמנו סביר, אפשר לזלזל בזה, הכנסת לא כל יום מקבלת שבחים.

זהבה גלאון: לא, אי-אפשר לזלזל בזה אבל החוקים הכי רגישים לא טופלו.

אברהם מיכאלי: בסדר, אבל זה עניין של הכנסת עכשיו – איך את אותם חוקים אנחנו נקדם בוועדות המתאימות.

אברהם מיכאלי: אגב, לא הוועדה המשותפת מקדמת את פקודת מניעת הטרור, זה ועדת חוקה או ועדה אחרת שדנה באותם חוקים.

אברהם מיכאלי: את זה אני מקווה שנעשה, אדוני היושב-ראש, במסגרת אותה ועדה קבועה שתוקם.

נסים זאב: יש איזשהם סעיפים שיישארו בצווים, לפי דעתך?

אברהם מיכאלי: ודאי.

ראובן ריבלין: כל הצווים נובעים מהחוק.

אברהם מיכאלי: מהחוק הזה.

אברהם מיכאלי: לכן אנחנו דואגים שכל צו יהפוך או לתקנות או לחוק, ואז הכנסת היא המחוקקת הראשית או המתקינה הראשית, ואז אין יותר הכרזת מצב חירום אלא אם באמת חלילה יהיה מצב חירום אמיתי, שם הסיפור הוא אחר.

ראובן ריבלין: אין ספק שהכנסת הזאת תצטרך לדון בזה בצורה יסודית.

אביגדור ליברמן: נעבור לגופו של עניין.

מירי פרנקל-שור: האם אתה מעוניין בסקירה של המשרדים?

אביגדור ליברמן: אם יש להם מה להגיד – לא חובה.

גאל אזריאל: לפי בקשתכם.

גאל אזריאל: אני אציג בצורה כוללת.

אביגדור ליברמן: אני מציע שמשרד המשפטים יציג את זה ואנחנו נעבור להצבעה.

גאל אזריאל: קודם כול, צריך לציין שהשנה, מאז שהוכרז מצב חירום ב-7 במאי 2012, הממשלה לא התקינה תקנות שעת חירום - לפי תקנון הכנסת אנחנו מחויבים לדווח בנושא הזה – וגם הממשלה באמת ממשיכה את עבודתה כדי לנתק את כל החקיקה שתלויה במצב חירום מהזיקה להכרזה.

גאל אזריאל: זה נכון שבשלוש השנים האחרונות מאז שהוקם צוות המעקב של הכנסת, העבודה נעשתה עוד יותר אינטנסיבית מאשר היתה בשנים לפני כן, אבל יש החלטות ממשלה כל שנה שחוזרות שמדגישות גם שהממשלה צריכה להמשיך ולעשות כל מאמץ כדי לנתק את החקיקה שתלויה במצב החירום.

גאל אזריאל: ההתקדמות הכי משמעותית והכי חשובה – גם עקב המהלך וגם המשמעות מבחינת חקיקת החירום – היא ההתקדמות של הצעת חוק המאבק בטרור, שהממשלה עבדה כדי להכין אותה שנים רבות.

גאל אזריאל: הצעת החוק עברה קריאה ראשונה ב-2011 בכנסת, מאז היתה מונחת על שולחן ועדת החוקה, חוק ומשפט.

גאל אזריאל: אנחנו מקווים מאוד להחיל על הצעת החוק דין רציפות ושהדיונים יתחילו בכנסת הנוכחית.

אביגדור ליברמן: זה עבר בקריאה הראשונה?

גאל אזריאל: עבר קריאה ראשונה בשנת 2011.

מירי פרנקל-שור: גאל, אולי תסבירי - עם השלמת הליך החקיקה, מה הנפקות.

גאל אזריאל: הצעת חוק המאבק בטרור באה להחליף שני חיקוקים שתלויים במצב החירום, שהם בעצם הליבה של חקיקת החירום – האחד הוא פקודת מניעת טרור, השני הוא חוק סמכויות שעת חירום (מעצרים) – שניהם מאפשרים למדינה להתמודד עם איומי הטרור, ולכן בלי החקיקה הזאת יהיה מאוד מאוד קשה שלא להמשיך ולהכריז על מצב החירום.

גאל אזריאל: כשחוק המאבק בטרור יהיה בתוקף – קודם כול מדובר בחקיקה מודרנית, שראשית מאפשרת להתמודד עם איומי הטרור, ושנית, הכלים בה עומדים במבחנים של פסקת ההגבלה לפי חוקי-יסוד, לפחות לפי תפיסת הממשלה.

נסים זאב: במהות יש שינוי או שזה אותו דבר?

גאל אזריאל: יש שינוי.

גאל אזריאל: שוב, מדובר בחקיקה שהיא מודרנית וכפופה לחוקי-היסוד, גם חוק-יסוד: כבוד האדם וחירותו.

ראובן ריבלין: מתייחסת כבר לכבוד האדם וחירותו, זה דבר לא פשוט בנושאים האלה.

גאל אזריאל: נכון.

גאל אזריאל: שמירת הדינים בחוק-יסוד: כבוד האדם וחירותו חלה עליו, להבדיל מפקודת מניעת טרור שלא כפופה אליו.

גאל אזריאל: הדבר הכי משמעותי מבחינת העבודה על הכרזת מצב חירום, שהחוק הזה לא יהיה תלוי בהכרזה על מצב חירום.

גאל אזריאל: כשנגיע לחקיקת החוק הזה באמת נעבור שלב מאוד משמעותי ונתקדם מאוד.

גאל אזריאל: הדבר השני שהתקדם השנה הוא הנושא של יציאה לחוץ-לארץ, שדובר עליו לפני כן.

גאל אזריאל: נעשתה עבודה במשרד הפנים בשיתוף עם משרדי הממשלה האחרים, הופץ תזכיר חוק שיחליף את הפקודה להארכת תקנות שעת חירום בנושא הזה, כך שיהיה חוק רגיל.

גאל אזריאל: מדובר בתיקונים שייכנסו לחוק הכניסה לישראל, וגם שם ההסדרים לא יהיו תלויים יותר בהכרזה על מצב חירום.

ראובן ריבלין: האם היו תגובות להפצת החוק?

ראובן ריבלין: כשהפצתם את החוק, האם היו כבר תגובות?

אברהם מיכאלי: יש כל הזמן.

גאל אזריאל: צריך לשאול את משרד הפנים, שהוא אמון על הצעת החוק.

אברהם מיכאלי: לא רק היו תגובות.

אברהם מיכאלי: אנחנו כל פעם ביקשנו מהם את דוח המצב ולחצנו אותם להביא את זה יותר מהר.

מירי פרנקל-שור: השאלה היא האם היו הערות על התזכיר.

גאל אזריאל: בתוך הממשלה היו תגובות.

אברהם מיכאלי: היו בתוך הממשלה, דיווחו לנו, לוועדת המעקב.

מירי פרנקל-שור: יש פה נציג של משרד הפנים.

ראובן ריבלין: זה שנותנים לך טיוטת חוק, זה גם לפעמים כדי לומר שהוגשה טיוטת חוק.

ראובן ריבלין: רציתי לדעת האם כבר היו דיונים מהותיים והאם באמת חוק זה הולך לבוא ולעלות על-ידי משרד המשפטים בפני ועדת השרים לענייני חקיקה על מנת להביאו לכנסת.

נסים זאב: זה כבר עבר קריאה ראשונה, נכון?

אברהם מיכאלי: לא.

אברהם מיכאלי: החוק ההוא לא.

גאל אזריאל: לא.

גאל אזריאל: מדובר בתזכיר חוק שהופץ בדיוק לפני פגרת הקיץ.

נסים זאב: מניעת טרור.

אברהם מיכאלי: טרור היה כבר.

גאל אזריאל: זה על היציאה לחוץ-לארץ.

מירי פרנקל-שור: אולי נציגת משרד הפנים יכולה להתייחס.

ענת פישר-צין: ניתנו הערות.

ענת פישר-צין: חלק מההערות כבר נדונו ונכנסו לתזכיר.

אביגדור ליברמן: הבנתי שמי ששלח את ההערה ואת ההתנגדות זה חבר הכנסת לשעבר עזמי בשארה, אז תבדקי אם ההתנגדות שם בתוקף.

ענת פישר-צין: חלק מההערות עדיין בדיון, חלק מההערות כבר הוכנסו.

ענת פישר-צין: אני מאמינה שבקרוב אנחנו נוכל להגיע באמת לנוסח סופי ולהגיע לוועדת השרים.

אביגדור ליברמן: תודה.

גאל אזריאל: הנושא האחרון שהתקדם בצורה משמעותית השנה הוא חוק הפיקוח על מצרכים ושירותים.

גאל אזריאל: כפי שהוסבר לפני כן, ניתנו מאות צווים לאורך השנים, וכל הממשלה נרתמת למאמץ כדי לבטל צו-צו ולהחליף אותו בחקיקה מודרנית.

גאל אזריאל: זה כרוך באמת במאמץ גדול של כל משרדי הממשלה.

גאל אזריאל: יש מספר משרדי ממשלה שהרבה צווים יחסית נמצאים בתחום האחריות שלהם.

גאל אזריאל: למשל, משרד הבריאות – לפני שלוש שנים היה להם סדר גודל של 60 או 80 צווים, היום יש להם 20 צווים בתוקף, וכולם נמצאים במהלך של החלפה.

אברהם מיכאלי: אפילו שהיו שם יועצות משפטיות בחופשת לידה.

אברהם מיכאלי: ..

גאל אזריאל: כבר לא.

אברהם מיכאלי: החזרנו אותן.

רונן הופמן: סליחה, מה פירוש מודרנית?

רונן הופמן: את אומרת כל הזמן חקיקה מודרנית.

גאל אזריאל: ראשית, שזה עומד במבחנים חוקתיים של היום, שזה כפוף לחוקי-היסוד של היום – של כבוד האדם וחירותו וחופש העיסוק, בעיקר בעניין של צווי הפיקוח.

גאל אזריאל: צווי הפיקוח בעיקר מסדירים פעילות משקית, ולכן מדובר הרבה פעמים על הגבלה של חופש העיסוק, של דבוראים למשל, של אנשים שמייבאים רכבים לארץ, חברות הדלק, כל הנושא של משק הדלק היום מוסדר בצווי פיקוח, ולכן כשקובעים היום חקיקה חדשה היא צריכה לעמוד במבחנים של פסקת ההגבלה.

גאל אזריאל: שנית, חוק הפיקוח על מצרכים ושירותים נותן סמכות מאוד מאוד רחבה לשר להתקין צווי פיקוח, והצווים – רובם היו מאוד ישנים.

גאל אזריאל: כשאנחנו מדברים על חקיקה מודרנית זה ראשית, עניין החוקתיות, ושנית, עניין של הסדרה לפי השוק של היום.

גאל אזריאל: היום אנחנו מחוקקים יותר דברים ברמה של חקיקה ראשית שעוברת כנסת מאשר בחקיקה משנית, כאשר צווי הפיקוח שייכים לחקיקה משנית.

גאל אזריאל: לכן, חלק גדול של מה שהיום נמצא בצווי פיקוח, עובר להיות בחקיקה ראשית שתעבור את כל הליכי החקיקה בכנסת.

ראובן ריבלין: שתעמוד בפסקת ההגבלה, ודאי.

אביגדור ליברמן: תודה רבה.

גאל אזריאל: לסיום, בעניין של חוק הפיקוח יש את צווי הפיקוח שכל הממשלה עובדת עליהם ויש התקדמות מסוימת לגבי פרק אחד בתוך חוק הפיקוח עצמו שמדבר על ייבוא נשק, שמשרד הביטחון הפיץ תזכיר כדי לבטל אותו.

ישי יודקביץ: זה עבר קריאה ראשונה.

גאל אזריאל: עבר קריאה ראשונה בדיוק לקראת פגרת הקיץ של הכנסת האחרונה.

גאל אזריאל: אלה ההתקדמויות המשמעותיות ביותר.

אביגדור ליברמן: תודה.

אביגדור ליברמן: האם יש עוד הערות, שאלות?

אביגדור ליברמן: אם אין שאלות והערות, אני שוב רוצה לציין לפרוטוקול – אנחנו פה במסגרת המגבלות כוועדה זמנית מעבירים באופן זמני, בתקווה שאנחנו כמה שיותר מהר ניכנס פה לשאלות המהות ונאשר בעצם באופן קבוע לשנה, עם כל הפרוצדורות ועם כל הדיונים.

ראובן ריבלין: לפני ההצבעה אני רוצה לומר שלמרות ההתלבטויות הקשות בנושא חוק כזה שהובא לנו על-ידי הבריטים, אני לא אצביע כחותמת גומי.

זהבה גלאון: אני סומכת עליך, אדוני.

ראובן ריבלין: אני כמובן אצביע בעד.

אביגדור ליברמן: אני מקווה שיהיה לנו העונג לנהל דיון מהותי במסגרת הוועדה.

זהבה גלאון: מאז 48' הם אומרים את זה – יש זמן לעשות דיון מהותי.

ראובן ריבלין: 48' בא כתוצאה מ-36', זה היה מכוון בעיקר נגד אנשי האצ"ל והלח"י, גם חלק מההגנה בתקופות שונות.

זהבה גלאון: לא, אדוני, אני שמעתי את ראש הממשלה שלך, מנחם בגין, כשיצא נגד המעצרים המנהליים, שאמר שהם דרקוניים.

זהבה גלאון: כשאנחנו היום מאשרים, לכאורה - -

ראובן ריבלין: גם חברת הכנסת סטרוק יוצאת נגדם.

זהבה גלאון: את כל אותן הצעות דרקוניות שמתבססות על תקנות הגנה שעת חירום, אז כשאנחנו מתקנים כאן צווים של דגים, כוסברה, ציד – זה חשוב, אבל זה הכול שטויות.

נסים זאב: בסדר, זה היה, זה חלף.

זהבה גלאון: לא, זה לא היה, זה הכול שטויות.

זהבה גלאון: אנחנו נשארים עם הדברים המהותיים.

אביגדור ליברמן: זהבה, אני מציע גם לבדוק את כל החוקים העותומניים.

זהבה גלאון: לא, אין חוקים עותומניים.

אביגדור ליברמן: אין חוקים עותומניים?

אביגדור ליברמן: במשרד המשפטים לא נשארו?

זהבה גלאון: לא, רק מהמנדט הבריטי.

אביגדור ליברמן: בהתאם להוראות סעיף 69 לתקנון הכנסת, בחנה ועדת החוץ והביטחון הזמנית את בקשת הממשלה ומצאה כי קיים צורך לחזור ולהכריז על מצב חירום.

אביגדור ליברמן: על כן, ממליצה הוועדה הזמנית כי בהתאם להוראות סעיף 38 לחוק-יסוד: הממשלה ועל-פי הצעת הממשלה, תכריז הכנסת על מצב חירום עד ליום ט"ו באב, 22 ביולי 2013.

אורית סטרוק: סליחה.

אורית סטרוק: אחרי כל הדיון הזה, למה לא להוסיף משפט ברוח הדברים שאמר לנו חבר הכנסת מיכאלי, שאנחנו מחליטים על זה לאור העובדה שקיימת ותמשיך להתקיים ועדת מעקב?

אביגדור ליברמן: לא, זו ועדה זמנית.

אביגדור ליברמן: כשאנחנו נקים את הוועדה הקבועה.

מירי פרנקל-שור: כשתקום הוועדה המשותפת ניתן יהיה להקים צוות של הוועדה המשותפת, שימשיך לעקוב אחרי עבודת הממשלה.

אורית סטרוק: למה לא לצרף המלצות שלנו?

אביגדור ליברמן: אנחנו כרגע התכנסנו לפי בקשת הממשלה, לא ביוזמתנו.

אביגדור ליברמן: הישיבה הבאה תהיה ביוזמתנו.

אורית סטרוק: אני רק שואלת למה לא להוסיף את זה.

אביגדור ליברמן: התפיסה שלי היא שוועדה זמנית צריכה להצטמצם ולטפל רק במה שיש הכרח לגביו.

זהבה גלאון: זמני כזה, כמו חקיקת חירום.

אביגדור ליברמן: אם יש בקשות דחופות של הממשלה, אנחנו נכבד.

ראובן ריבלין: במאה אחוז צריך לומר את הדברים חד וחלק, בלי להתבייש, באותם דברים שאנחנו צודקים בהם, ולבטל כל דבר שאנחנו לא צודקים בו, זה הכול.

ראובן ריבלין: בהחלט הגיע הזמן.

אורית סטרוק: אם כבר הבאת את חבר הכנסת מיכאלי שיסביר לכולנו את מה שהוא הסביר - - -

אביגדור ליברמן: אני אומר שוב, אנחנו נחזור על זה במסגרת הקבועה.

אביגדור ליברמן: במסגרת הקבועה אנחנו נקים את זה מחדש.

אברהם מיכאלי: עוד לא הקימו ועדות קבועות.

ראובן ריבלין: זה לא מתפקידנו.

אביגדור ליברמן: עצם השם ועדה זמנית, אנחנו מטפלים רק בדברים הבוערים – או התרחשויות, או בקשות ממשלה.

אביגדור ליברמן: אני משתדל לא ליזום במסגרת הוועדה הזמנית דברים ותהליכים חדשים.

ראובן ריבלין: כבוד היושב-ראש, הרציפות שמחייבת בין כנסת לכנסת, כמו הכוהנים בבית המקדש, שהיו עוברים מפקודה לפקודה.

ראובן ריבלין: אנחנו מקימים שתי ועדות זמניות כדי שהכנסת לא תהיה נטולת יכולת להחליט – האחת זה ועדת החוץ והביטחון והשנייה ועדת כספים – אין אחרות.

ראובן ריבלין: ועדת חוקה לא קיימת, ובנושא הזה צריכה גם ועדת החוקה לדון.

ראובן ריבלין: לכן, הנושא של הזמניות הוא לא עניין של תירוץ, הוא לא עניין של סמנטיקה.

ראובן ריבלין: הוועדה הזמנית, יש לה סמכות לדון באותם עניינים שבלעדיהם אַין, אבל היא לא יכולה לבוא ולהחליף דבר שיהיה לאחר שאנחנו נקבע את הוועדות.

אביגדור ליברמן: תודה רבה.

אביגדור ליברמן: אני מבקש להצביע.

אביגדור ליברמן: מי בעד?

אביגדור ליברמן: מי נגד?

אביגדור ליברמן: מי נמנע?

אביגדור ליברמן: בעד – 7

אביגדור ליברמן: נמנעים – אין

אביגדור ליברמן: תודה רבה.

ראובן ריבלין: לפני שסוגרים את הישיבה, כבוד היושב-ראש, אני ממליץ לכל חברי הוועדה – כמו גם לכל השרים וגם לכל חברי הכנסת – לקרוא את ספרו החדש של עפר שלח, שקראתי אותו בנשימה עצורה.

אביגדור ליברמן: תודה רבה, הישיבה נעולה.